b'\n_START_ARTICLE_\nKasari j\xc3\xb5gi\n_START_SECTION_\nHallinnolliset alueet\n_START_PARAGRAPH_\nJoen alkul\xc3\xa4hde sijaitsee Rabiveren kyl\xc3\xa4n haja-asutusalueella Kohilassa. Joki virtaa aluksi l\xc3\xa4nteen, k\xc3\xa4yden lyhyesti Raplan puolella, halkoen asumattomia alueita tai haja-asutusalueita ja toimien lyhyesti rajajokena Kohilalle, M\xc3\xa4rjamaalle ja Sauelle. Se virtaa M\xc3\xa4rjamaalla noin 40 kilometri\xc3\xa4 ja k\xc3\xa4y t\xc3\xa4m\xc3\xa4n j\xc3\xa4lkeen L\xc3\xa4\xc3\xa4ne-Nigulan reuna-alueella ennen kuin muuttuu L\xc3\xa4\xc3\xa4ne-Nigulan ja L\xc3\xa4\xc3\xa4nerannan rajajoeksi. Joki laskee mereen L\xc3\xa4\xc3\xa4nerannan alueella Matsalun suistoalueella.\n_START_SECTION_\nJoen kulku\n_START_PARAGRAPH_\nJoen yl\xc3\xa4juoksu on mets\xc3\xa4ist\xc3\xa4 ja soista aluetta, jota haja-asutus rikkoo. Se virtaa Linnusoon luonnonsuojelualueella ja alitettuaan valtatien 4 se sivuaa Varbolan kohdalla useita pieni\xc3\xa4 suoja-alueita. Niiss\xc3\xa4 se meanderoi ja palmikoi hieman. Ennen valtatiet\xc3\xa4 sen uomaa on oikaistu useassa kohdassa. Pajakan kyl\xc3\xa4n kohdalla joki levenee lammikoiden sarjaksi ja siihen yhtyy vasemmalta Vardi j\xc3\xb5gi . Russalussa joki palmikoi useasti ja sen j\xc3\xa4lkeen siihen yhtyy vasemmalta Konnaveski j\xc3\xb5gi  ja oikealta Ellamaa oja . Pieness\xc3\xa4 Sipan kyl\xc3\xa4ss\xc3\xa4 se alittaa kantatien 29, ja se on ensimm\xc3\xa4inen taajama, mink\xc3\xa4 l\xc3\xa4pi se virtaa. T\xc3\xa4m\xc3\xa4n j\xc3\xa4lkeen peltomaisemat yleistyv\xc3\xa4t ja Teenusen taajama sijaitseekin peltoaukealla. Vigala j\xc3\xb5gi yhtyy p\xc3\xa4\xc3\xa4uomaan 24 kilometri\xc3\xa4 ennen joensuuta . Joen virtaama kasvaa silloin suuresti ja saa paikallisestikin nimen Kasari j\xc3\xb5gi. Nyt jokeen yhtyv\xc3\xa4t etel\xc3\xa4st\xc3\xa4 Allika j\xc3\xb5gi ja Vanam\xc3\xb5isa j\xc3\xb5gi ja sitten joki alittaa valtatien 10 . Joen ylitt\xc3\xa4miseksi siihen rakennettiin vuonna 1904 betonisilta, joka oli 308 metri\xc3\xa4 pitk\xc3\xa4. Sen viereen on valmistunut uusi silta vuonna 1990, jonka pituus on 273 metri\xc3\xa4. Tiest\xc3\xa4 alkaa Matsalun kansallispuisto, jossa joki haarautuu nelj\xc3\xa4ksi rinnakkaiseksi uomaksi, jotka laskevat It\xc3\xa4mereen erikseen. Niist\xc3\xa4 etel\xc3\xa4isin on ruopattu kanavaksi ja se toimii joen p\xc3\xa4\xc3\xa4uomana. Muita sivuhaaroja ovat Raana j\xc3\xb5gi, R\xc3\xb5uge j\xc3\xb5gi ja Aru oja. Viimeisell\xc3\xa4 osuudellaan Kasari j\xc3\xb5geen yhtyv\xc3\xa4t etel\xc3\xa4st\xc3\xa4 viel\xc3\xa4 Penij\xc3\xb5gi ja Tuudi j\xc3\xb5gi ja pohjoisesta Liivi j\xc3\xb5gi . Raana j\xc3\xb5gi yhtyy pohjoisesta tulevaan Rannam\xc3\xb5isa j\xc3\xb5geen, joka my\xc3\xb6s laskee Matsalunlahteen.\n_START_SECTION_\nLuontoarvoja\n_START_PARAGRAPH_\nJoki haarautuu suistoalueella, joka kuuluu kokonaisuudessaan Matsalun kansallispuistoon.'